Groupon sluit SA-webwerfDie aanlynkoopgroep Groupon het Vrydag sy Suid-Afrikaanse webtuiste gesluit. Die maatskappy het op sy webwerf aangekondig dat Groupon van 4 November sy bedrywighede in Suid-Afrika afskaal. “Vir ons kliënte beteken dit ons sal van vanaand af nie meer aanbiedinge op ons webtuiste hê nie. Alle huidige geskenkbewyse bly geldig tot en met die datum wat op die bewys aangedui word.” Volgens Groupon bly die bepaling en voorwaardes van die geskenkbewyse ook dieselfde. “Enige kliënte wat ongemaklik is om hul geskenkbewyse te gebruik kan ons voor 30 November kontak vir ŉ kontantterugbetalingopsie.” Groupon kan gekontak word by 021 201 7100 of [email protected] voor 30 November. “Ons is jammer dat ons nie vir jou enige fantastiese aanbiedinge kan bied vandag nie, maar dankie vir jou belangstelling in Groupon,” sluit dié groep die boodskap op sy webwerf af. Groupon, ŉ internasionale maatskappy, het in Oktober aangekondig dat hy vir die finansiële jaar geëindig September 2016 ŉ netto verlies van $35,8 miljoen (sowat R483 miljoen) aangeteken het.